b"\n_START_ARTICLE_\nClub Atl\xc3\xa9tico River Plate\n_START_SECTION_\nHist\xc3\xb2ria\n_START_PARAGRAPH_\nEl Club Atl\xc3\xa9tico River Plate va ser fundat el 25 de maig de 1901 a partir de dos clubs amateurs anomenats Santa Rosa i La Rosales, a prop del barri de La Boca, i es va traslladar posteriorment a Palermo i finalment a N\xc3\xba\xc3\xb1ez, al nord de la ciutat, el 1923._NEWLINE_Als anys 30, River adquir\xc3\xad el jugador Bernab\xc3\xa9 Ferreyra del Tigre, per una molt elevada quantitat, i f\xc3\xa9u el mateix amb Carlos Peucelle, que jugava a l'Sportivo Buenos Aires. Aquest fet li atorg\xc3\xa0 el sobrenom dels milionaris. A inicis dels anys 40, River tingu\xc3\xa9 una atractiva ofensiva que reb\xc3\xa9 el sobrenom de La M\xc3\xa1quina. Formaven aquesta davantera els jugadors Mu\xc3\xb1oz, Moreno, Pedernera, Labruna i Loustau, tot i que en realitat nom\xc3\xa9s varen jugar junts divuit partits. Alfredo Di St\xc3\xa9fano als 40 i Eduardo Omar S\xc3\xadvori als 50, m\xc3\xa9s tard grans estrelles a Europa, jugaren al club._NEWLINE_Entre 1952 i 1957, River guany\xc3\xa0 cinc de sis t\xc3\xadtols argentins, abans de passar 18 anys sense triomfs. River retorn\xc3\xa0 als \xc3\xa8xits el 1975 amb jugadors com Daniel Passarella i Norberto Alonso. El 1983, Enzo Francescoli fou adquirit del Montevideo Wanderers uruguai\xc3\xa0. Les seves grans actuacions al club el convertiren en el s\xc3\xadmbol de River durant els anys 80, i li valgueren el sobrenom del \xc2\xabpr\xc3\xadncep\xc2\xbb. El 1986, just despr\xc3\xa9s de la marxa de Francescoli al Racing Club Paris franc\xc3\xa8s, River guany\xc3\xa0 la seva primera Libertadores, amb una nova fornada de jugadors liderats per Claudio Caniggia. Entre les seves darreres estrelles podem esmentar Ariel Ortega, Hern\xc3\xa1n Crespo, Javier Saviola, Pablo Aimar o Andr\xc3\xa9s D'Alessandro._NEWLINE_El 26 de juny de 2011, despr\xc3\xa9s de 81 temporades seguides a la m\xc3\xa0xima categoria del futbol argent\xc3\xad, el club va baixar, per primera vegada en la seva hist\xc3\xb2ria, a la Primera B Nacional. Fou derrotat pel Belgrano F.C. en la promoci\xc3\xb3 (2-0 a l'anada i 1-1 a la tornada: global de 3-1)_NEWLINE_Fins a l'any 2011 el club ha guanyat 33 campionats professionals argentins, una Copa Intercontinental (1986), dues Libertadores (1986 i 1996), una Copa Interamericana (1987) i una Supercopa Sud-americana (1997), com a t\xc3\xadtols m\xc3\xa9s destacats.\n_START_SECTION_\nAltres seccions\n_START_PARAGRAPH_\nRiver Plate tamb\xc3\xa9 juga la lliga argentina de b\xc3\xa0squet, de la que fou subcampi\xc3\xb3 el 1988. Tamb\xc3\xa9 t\xc3\xa9 equips professionals mascul\xc3\xad i femen\xc3\xad de voleibol, els quals juguen a la primera divisi\xc3\xb3._NEWLINE_El club tamb\xc3\xa9 disposa de seccions de Nataci\xc3\xb3, Hoquei sobre herba, Futbol sala i Automobilisme."